# Eläkekomitea-podcastin 15. jakso 31.05.2023 litteroituna

**Puhujien merkinnät:** Alma Onali

Niko Väänänen

Heikki Pursiainen

Raine Tiessalo

Seppo

Leena

Ritva

**Muut merkinnät:** (-) Pois jäänyt sana tai sanan osa

(--) Pois jäänyt jakso

(sana) Epäselvä sana tai jakso

[hakasulkeet] Litteroijan kommentti

**Huomautukset:** --

[särinää, kohinaa, vaihtuvia ääniä haitarimusiikista rockmusiikkiin, katkonaiseen puheeseen ja Maamme-lauluun]

Naisääni: Eläkekomitea. Valvoo kanssasi.

[svengaavaa musiikkia, vaimenee taustalle]

Alma Onali: Hyvää iltaa armas kansalainen. Jokin eläkekysymyskö siellä valvottaa? Ei hätää, sillä nyt on Eläkekomitean aika. Me vastaamme sinun eläkehuoliisi, jotta sinä voisit nukkua paremmin. Minun nimeni on Alma Onali. Ja kanssani täällä studiossa valvovat Eläketurvakeskuksen erityisasiantuntija Niko Väänänen...

Niko Väänänen: Hei.

Alma: ...Ellun Kanojen pääekonomisti Heikki Pursiainen...

Heikki Pursiainen: Päivää, tai iltaa.

Alma: ...ja Perheyritysten liiton viestintäpäällikkö ja Ylen entinen Ranskan kirjeenvaihtaja Raine Tiessalo.

Raine Tiessalo: Ei vaan johtaja. Hyvää iltaa.

Alma: [naurahtaa] Selvä, johtaja. Tervetuloa Eläkekomiteaan arvon all male panel. Tänä yönä olemme kansainvälisissä tunnelmissa, sillä tutustumme hieman muiden maiden eläkesysteemeihin. Ja mietimme, voisivatko nämä muiden maiden mustikat olla tämän meidän oman maan mansikoita.

[svengaavaa musiikkia, vaimenee taustalle]

Alma: Tähän alkuun haluaisin lämmittelykysymyksenä heittää tällaisen pienen haaveilukyssärin. Eli jos saisit muuttaa ihan mihin tahansa maahan viettämään eläkepäiviä, niin minne menisit ja miksi? Aloitetaan Rainesta.

Raine: Itse asuin yli vuosikymmenen Ranskassa ja olen pyörinyt paljon perhesyistä myös Espanjassa ja Italiassa. Ja näistä kolmesta valitsisin kuitenkin Ranskan ja Biarritzin kaupunkina. [musiikki vaimenee] Ja sanotaan, että en edes miettisi eläkekertymää, vaan koen, että se elämä olisi niin palkitsevaa ja mukavaa siellä, että siellä olisi kiva olla eläkepäivät.

Alma: Mitäs Niko?

Niko: No mä muuttaisin ehkä sitten Espanjaan. Ja Pohjois-Espanjaan, jonnekin sinne Baskimaahan, mikä ei ole kovin kaukana Biarritzista itse asiassa. Että siellä on vuoristoa, hyvä keli, hyvää ruokaa. Ja muutenkin miellyttävä ympäristö elää, että mä luulen, että siellä voisi olla ihan hyvä eläkkeellä olla.

Alma: Kuulostaapa mukavalta. Mitäs Heikki?

Heikki: No siis sään perässä johonkin muuttaisin. Varmaankin kohdetta pitää vähän miettiä sen mukaan, että millainen se eläkekertymä sitten on [Alma naurahtaa]. Ja ehkä myöskin sitten tekisin pientä verokartoitusta [Alma naurahtaa], että missä sitä eläkettä sillä tavalla kohtuullisesti saa nauttia.

Alma: Otetaas sitten ensimmäistä puhelua tänne meidän lämmittelemille linjoille. Iltaa, kukas siellä valvoo?

Seppo: No Seppo täällä iltaa. Halusin soittaa, kun niin harmittaa.

Alma: No voi että, mikäs kismittää?

Seppo: No minähän jäin ihan vastikään eläkkeelle 67-vuotiaana. Ja halusin sitä vähän sitten juhlistaa ja lähdin tänne Pariisiin. Aina haaveillut, että pääsisin täällä käymään. Ajatus oli, että istun täällä caféssa, juon kahvia, syön kroissanttia. Mutta täällähän on kauheat mellakat päällä ja roskat kadulla. Miksi nämä ranskalaiset on niin suivaantuneita siitä, kun niitten pitää tehdä pari vuotta enemmän töitä?

Alma: Kiitos, Seppo. Sä olet kyllä asian ytimessä, sillä ranskalaiset jos jotkut osaa hulinoinnin. Ja presidentti Emmanuel Macronin väkisin runttaama eläkeuudistus on saanut ihmiset kaduille kuukausi toisensa jälkeen tänä keväänä. Macron tosiaan nosti tätä eläkeikää 62 vuodesta 64 vuoteen. Ja mun tällaiseen protestanttiseen työetiikan marinoimaan korvaan, niin se ei kuitenkaan kuulosta kovin pahalta. Niin mistä se baskeri oikein puristaa? Niko.

Niko: No toi on ihan hyvä kysymys. Tosiaan siellä ei tehty mitään kovin suurta mullistavaa uudistusta, vaan nostettiin eläkeikää kahdella vuodella. Ja sitten Ranskassa kanssa siihen eläkkeeseen liittyy semmoinen työuran pituusvaatimus ja sitä pidennettiin yhdellä vuodella. Mutta mä luulen, se mitä mä olen seurannut Ranskassa, niin siellä on aika paljon ollut keskustelua, liittynyt myös oikeudenmukaisuuteen ja siihen, että pystyykö kaikki tekemään sen pari vuotta pidempään töitä hyvässä kunnossa. Siellä on aika vahvasti noussut esille se ongelma, mikä liittyy siihen eläkeiän nostoon. Että tiedetään, että yliopistoissa professorit jatkaa sinne Sepon ikään, 67 vuoteen. Mutta sitten monissa muissa ammateissa, niin ei välttämättä olla hyvässä kunnossa, kun päästään eläkkeelle. Ja sitten se eläkkeen arvohan on se, että se on pitkää vapaata aikaa hyvässä kunnossa. Ja jos se lyhenee, niin sitten ranskalaiset hermostuu tästä. Että Ranskassa arvostetaan vapaa-aikaa. Ja jos eläkeikää nostetaan, niin sitten se vapaa-aika lyhenee. Mä luulen, että tästä aika paljon kumpuaa.

Alma: Raine, oletko sä yllättynyt näistä mellakoista?

Raine: Niin kuin Niko sanoi, niin Ranskassa arvostetaan vapaa-aikaa. Mutta Ranskassa arvostetaan myös hyvinkin militanttia poliittista käyttäytymistä. Ja siihen on totta kai, tai ei nyt totta kai, mutta siihen on pitkät juuret ja lähtee sieltä ihan Ranskan suuresta vallankumouksesta 1700-luvun lopulta. Ehkä semmoisia, siellä 11 vuotta asuneena ja Ylelle myös monia mielenosoituksia seuranneena, niin siellä on sellainen piirre, että yleensä julkisella puolella työssä olevat ammattiliitot, he ikään kuin edustavat tämmöisiä arvopohjaisia asioita yhteiskunnassa ilman, että siinä täytyy olla mitään realiteetteja. Että ollaan valmiita marssimaan, suurin osahan marssii rauhanomaisesti, eikä polta autoja. Että TV-kuvat sitten näyttää näitä auton polttoja ja yleensä tämmöisiä anarkistiryhmiä erityisesti, jotka sitten tulee siinä mielenosoituksen lopulla. Mutta on olemassa semmoinen tosi vahva kulttuuri siihen, että arvostetaan sitä, että ollaan ikään kuin valtaa vastaan ja vaaditaan niiltä poliitikoilta, että se on teidän asia nyt saada sitä rahaa jostain.

Heikki: Kyllähän sitä kuka tahansa, jos menettää kaksi vuotta vapaa-aikaa elämästään, niin ottaa se päähän suomalaisiakin. Että me ollaan tietysti vaan niin nöyrä kansakunta, että me sitten kihistään kotona ja ehkä äänestetään vihamielisesti seuraavissa vaaleissa. Epäilemättä Suomessakaan tämä eläkeikä tai työuran pituuskysymys, niin se tuskin on ikuisesti haudattu. Että varmaan tästä meilläkin joudutaan keskustelemaan, että asia lienee ajankohtainen myös meillä.

Alma: Sitä mä mietin, että kun puhuit Niko tästä, että halutaan hyväkuntoisena päästä sinne eläkkeelle. Mutta onko ranskalaiset sitten muka jotenkin huonommassa kunnossa kuin suomalaiset? Eikö me olla ihan samassa tilanteessa täälläkin?

Niko: Niin, no varmaan siis siinä lähinnä se hyväkuntoisuus liittyy nimenomaan siihen, että väestössä on isoja eroja, että missä kunnossa ollaan siinä 60-, 62-, 63-vuotiaina. Mä luulen, että siellä Ranskassa liittyy varmaan siihen se keskustelu, että varmaan, ei ranskalaiset varmaan sen parempikuntoisia kuin me suomalaisetkaan ole siinä mielessä. Poimin vielä Rainen puheenvuorosta tosiaan, että Ranskassa ei mietitä välttämättä, että mitkä ne seuraukset on. Että tosiaan Ranskassa, kun mä juttelin kollegoille, niin sanoi, että siellä on pieni vaje siellä eläkejärjestelmässä, että otetaan vaan, keksitään uusi vero ja hommataan, fiksataan sillä se kuntoon. Esimerkiksi Thomas Pikettyhan ehdotti, että ei tarvitse mitään eläkeuudistusta, että verotetaan 500 suurinta omaisuutta, niin ei tarvitse nostaa eläkeikää. Että Ranskassa on tosiaan tämmöinen, hyvin mielenkiintoisia ehdotuksia aina tulee eläkkeisiin liittyen.

Raine: Ja ihan tämmöinen välikommentti tähän, että Ranskassahan on äärettömän vahva hyvinvointiyhteiskunta. Että siellä, on se perheille, tai eläketasokin on käsittääkseni ihan todella verrattaen korkea. Monessakin mielessä se on äärettömän kehittynyt yhteiskunta, jota sitten suomalainen lomailija ei yleensä ajattelekaan, että ne vaan ajattelee sitä viiniä ja juustoa.

Heikki: Niin ja siis kyllähän, näinhän täällä Suomessakin tehdään, että sitä vaan korotellaan sitä eläkemaksua vähän niin kuin kaikessa hiljaisuudessa. Ja kun se ei ihmisen tilinauhassakaan näy, se työnantajan näennäisesti maksama eläkemaksu, niin niinhän täälläkin tehdään. Että kysymys lienee siitä, että kun julkinen talous yleisesti on aika tiukassa tilanteessa, niin mihin niitä niukkoja julkisia varoja halutaan käyttää. Että käytetäänkö niitä melko hyvinvoivan eläkeläisväestön hyvinvoinnin ylläpitämiseen vai olisiko esimerkiksi nuorten mielestä jotain muitakin ihan kiinnostavia käyttökohteita.

Alma: Tämähän alkaa kuulostaa jo pikkuhiljaa tällaiselta kehotukselta vallankumoukseen.

Heikki: Autot palamaan vaan joo. [naurahduksia]

Raine: Tässä on yksi semmoinen kulttuuripiirre kanssa, mikä ehkä liittyy muihinkin maihin kuin pelkästään Ranskaan, tämmöisiin välimerellisiin kulttuureihin ylipäänsä. Että Suomessa ja ehkä Pohjoismaissa, tai tämmöisissä anglosaksisissa yhteiskunnissa, niin eletään työntekoa varten. Ja sitten taas näissä maissa tehdään työtä elämistä varten. Että aluksi ajatteli, että tämä on vähän tämmöinen älyllinen tai tämmöinen heitto, mutta että itse asiassa se pitää aika paljon paikkansa, että siellä arvostetaan oikeasti sitä, että on mukavaa, syödään hyvin hyvässä seurassa. Ja jos ajattelee, niin kyllähän varmaan jokainen haluaisi myös niin elää. Ja sen hyvinvointivaikutukset on ihan merkittävät. Että ei raadeta ja kärsitä, jotta saataisiin kirkkaampi kruunu, niin kuin [pieni naurahdus] täällä yleensä tehdään. Että arvostetaan, se on tosi vahva arvo kaikille poliittisille puolueille myös se, että täytyy rakentaa sitä tilaa ihmisille nauttia elämästä.

Alma: Siis mitä, kuulostaa aivan pöyristyttävältä [pieni naurahdus], siis huh.

Heikki: Niin, kyllä.

Alma: Siis mistä me saadaan eläketuloja, jos täällä suomalaisetkin vain heittäytyisivät nauttimaan elämästä. Kiitos puhelusta, Seppo. [svengaavaa musiikkia alkaa soimaan taustalla] Tosi ikävää, että sun ensimmäinen eläkeloma meni pieleen. Mä suosittelen, että seuraavaksi sä voita matkustaa vaikka mun ja Heikin kotiseuduille Kouvolaan. Siellähän on vaikka mitä nähtävyyksiä, esimerkiksi KymiRing. Ja mä luulen, että siellä ei ole kyllä ketään muita ihmisiä häiritsemässä sua. Kroissantteja en kyllä sit voi luvata.

[svengaavaa musiikkia, suden ulvontaa, musiikki vaimenee taustalle]

Naisääni: Kuun pimeällä puolella. Eläkekomitea.

[svengaavaa musiikkia, musiikki vaimenee taustalle]

Alma: Hei, meillä onkin seuraava soittaja jo linjoilla. Onkos se Leena siellä?

[musiikki vaimenee]

Leena: No hei. Minä semmoista pohdin, kun minä upotin kaiken rakkauteni ja viisauteni tuohon miun mussukkaan Viljo-Veijariin. Ja ehkä ne hyvät kotiolot vaikutti sitten siihen, että Viljo-Veijarihan on nykyään sitten ison firman toimitusjohtaja. Ja nyt se on sitten niin kiireistä, niin kiireistä, että eipä se paljon vanhalle äitilleen ehdi rimpautella. Kuulin jotta Slovakiassa vanhemmat saa isompaa eläkettä kuin lapsettomat. Ja eläkkeen suuruuteen vaikuttaa vielä sekin, että kuinka hyvin se lapsi tienaa. Niin minusta tuommoinen kuulostaisi tosi hyvältä tuommoinen systeemi. Voisiko semmoisen saada tänne Suomeenkin?

Alma: Kiitos Leena soitosta. Siis tosiaan, olet ihan oikeassa, Slovakiassa on keksitty tällainen upea kannustin lasten kasvattamiseen. Mitä rikkaampi sun lapsesta tulee, niin sitä parempaa eläkettä saatat itsekin saada. Mutta voisiko Niko vaikka tähän alkuun vähän selventää, että siis mistä tässä Slovakian mallissa on kyse?

Niko: Joo. No siis Slovakiassa on tosiaan vuoden alussa tullut semmoinen mielenkiintoinen vanhuseläkelisä, missä vanhempi saa semmoisen etuuden, joka on puolitoista prosenttia sen aikuisen lapsen työtulosta. Siinä on semmoinen katto, se on jossain 30 eurossa, että se ei ole kovin korkea. Ja se varmaan liittyy tähän lastenkasvatukseen ja syntyvyyskannusteisiin.

Alma: Niin ja onko tässä vielä sellainen idea, että mitä paremmat kotiolot, sitä todennäköisemmin sun lapsi menestyy ja tienaa paljon, niin sitten sieltä voi saada se vanhempikin jotakin?

Niko: Kyllä, just näin. Kun tässä on se mahdollisuus lapselle vielä, että jos sä olet antanut sille vähän huonon kasvatuksen ja se ei tykkää susta, niin se voi sanoa, että sä et saakaan tätä puoltatoista prosenttia. Ja tavallaan tässä on varmaan ajatuksena se, että jos lastenkasvatus on hyödyllistä eläkejärjestelmän, jos tulisi vaikka lisää lapsia, se on yksi vaihtoehto muuttaa demografiaa. Niin tavallaan se hyöty, mitä muille tulee, niin on se, että se lapsi on hyvin kasvatettu tietenkin, että se ei ole mikään hulttio, vaan se käy töissä ja maksaa sitten työeläkemaksun. Niin tässä on selvästi semmoinen kannuste olemassa kyllä.

Alma: Mutta se on hyvä, että isänmurhalle on jätetty myös tilaa...

Niko: Kyllä.

Alma: ...että se lapsi voi tosiaan [pieni naurahdus] evätä sen sitten vanhemmiltaan sen edun. Tosiaan, jos lapsia ei synny, niin meillähän ei ole täällä eläkemaksun maksajia eikä työntekijöitä. Mutta toisaalta pienempi populaatio olisi varmaan myös ilmastoteko. Mutta pitäisikö lapsista maksaa vanhemmille jotain bonusta eläkejärjestelmässä? Ja siis etenkin naisille, joiden eläke jää yleensä miehiä pienemmäksi siksi, että he ovat viettäneet aikaa kotona? Heikki.

Heikki: Niin, mä tuohon heti sanon, että siis mä ajattelen, että se väestöpyramidi muutetaan maahanmuuton avulla eikä syntyvyyden avulla [Alma naurahtaa]. Ajattelen niin, että lapsenhankinnan taloudelliset vaikutukset on niin isoja monella tavalla, että en usko, että tällaisilla tulonsiirroilla ylipäänsä pystytään merkittävästi muuttamaan syntyvyyttä. Eli jos miettii sitä, että jokainen, jolla on lapsia, niin havaitsee, että se on iso päätös, jossa totta kai taloudelliset kannustimet vaikuttaa, mutta ne tulee niin monelta suunnalta ja ne on niin valtavia, että en usko, että joku pikku eläkekorotus nyt tähän hirveästi vaikuttaa. Sitten tietysti voidaan miettiä myös sitä, että onko tällainen tulonsiirto jollain tavalla sitten... Että jos halutaan lisätä tulonsiirtoja lasten hankkimiselle, niin tämä kuulostaa kyllä todella monimutkaiselta ja vaivalloiselta tavalta tehdä se asia. Että miksi käyttää eläkejärjestelmää siihen, kun meillä on käytössä ihan suorat tulonsiirrot ja lapsilisät ja kaikki muut, varhaiskasvatusmaksut, aivan suoraan lapsensaannin kannustimiin vaikuttavat asiat. Että musta eläkejärjestelmä kuulostaa kummalliselta instrumentilta tähän.

Niko: Joo, toi on ihan totta. Mä vaan ehkä huomauttaisin tässä, että voi olla semmoinen, mihin tässä puhelussakin viitattiin, että tässä voi olla semmoinen reiluusargumentti tavallaan taustalla. Että ei välttämättä se, että tulisi kannusteita, mutta että se on reilua. Ja se on eri argumentti sitten kuin se että tulisi kannusteet. Ja kun sä viittasit tuohon maahanmuuttoon, niin tähän voisi tehdä tämmöisen mielenkiintoisen twistin, että niitähän voisi maksaa vaikka niille filippiiniläisten, sinnekin tätä prosenttia siitä palkasta, että sittenhän se kannustaisi maahanmuuttoonkin myös. Siis tämä oli vain tämmöinen idea [naurahduksia], että eläkejärjestelmä taipuu moneksi.

Raine: Mä toisin tähän yhden Ranska-spesifin ajatuksen ihan tällain benchmarkkausmielessä. Eli tosiaan Ranskassa on EU-maiden korkein syntyvyys ollut kauan. Ja suurin syy on se, että Ranskassa on sellainen verotus ja tukijärjestelmä, joka aiheuttaa, ei sitä, että ihmiset dollarin tai euron kiilto silmissään rupeisi tekemään lapsia, vaan se seuraus sillä on, että huolimatta onko sulla yksi, kaksi vai kolme, ja erityisesti se kolmas lapsi on tärkeä, joka nostaa tätä lukua, niin se ei merkitse sun normaalille arkisin, viikoittain, kuukausittain käytössä olevalle rahalle, kulutusrahalle oikeastaan mitään. Ja mistä se erityisesti johtuu on se, että ensinnäkin siellä on ihan samantyyppinen lapsilisäjärjestelmä kuin Suomessa, mutta erityisesti siellä on tulovero. Siellä on vielä talouskohtainen tulovero, mikä Suomessakin oli perhekohtainen joskus aikanaan. Mutta se Ranskan malli ei ole enää niin kuin sukupuoli, että se täytyy olla mies ja nainen ja sitten lapsia, vaan että siinä voi olla vaikka kaksi miestä ja sitten niillä on adoptiolapsi. Mutta sen etu siis väestöpyramidin kannalta on se, että jos on pariskunta ja niillä on vaikka kaksi lasta, niin kaikki ne tulot, mitä se pariskunta saa, niin kun on kaksi lasta, niin kaikki niiden yhteiset tulot jaetaan kolmella. Ja vasta se kolmasosa siitä yhteisestä tulosummasta laitetaan tuloveroasteikolle. Ja jos sulla on vastaava tilanne ja sulla on vaikka neljä lasta, niin se jaetaan viidellä, ja se viidesosa yhteisistä tuloista laitetaan vasta tuloveroasteikolle. Käytännössä tarkoittaa sitä, että sun tulovero tosi nopeasti laskee, kun sulle tulee lapsia. Ja sitten vielä pikkumonologin viimeinen juttu on se, että kulttuurinen ero on tosi suuri. Varsinkin suurissa kaupungeissa asuvat ranskalaiset, ne kokee, että pienelle lapselle paras paikka kasvaa ja kehittyä lapsena on hyvässä hoidossa muiden samanikäisten kanssa. Että ei ole tämmöistä, isi ja äiti on siinä vieressä kolme, neljä vuotta, koska muuten, Suomessa vähän on ollut semmoista trendiä, että ajatellaan, että se jotenkin traumatisoituu tai kasvaa kieroon. Eli ollaan valmiita laittamaan siihen, nyt kuulostaa vähän huonolta tämä sana, mutta kollektiiviseen hoitoon tämä hyvinkin pieni lapsi, eikä siitä koeta tunnontuskia. Päinvastoin kuin vaikka Saksassa, jossa on tämmöinen, korppiäitikö se on, rabenmutter -teema, että jos joku, varsinkin Länsi-Saksassa tulee työelämään heti tai hyvin nopeasti lapsen syntymän jälkeen, niin häntä vähän sysitään ja syyllistetään.

Niko: Joo. Jos mä nopeasti vaan mainitsen tästä, että tosiaan Ranskassa todella huomioidaan lapsiperheitä. Itse asiassa eläkejärjestelmässäkin kolmannesta lapsesta saa sitten 10 prosenttia lisää eläkkeeseen.

Alma: Siis 10 prosenttia?

Niko: 10 prosenttia. Mutta siellä on aika matala se lakisääteinen eläke, että se ei sitten ihan hirveästi ole. Mutta pitää mainita kuitenkin tähän, että myös aikuisilla lapsilla on vastuu ikääntyneistä vanhemmistaan. Esimerkiksi jos joutuu vaikka vanhainkotiin ja ne maksut on suuria, niin lapsilla, jopa lapsenlapsilla on joskus velvollisuus maksaa, jos sen ikääntyneen omat varat ei riitä. Että sinänsä siellä on myös tämmöistä, molempiin suuntiin menee tätä.

Raine: Intergenerationaalinen ajattelu.

Niko: Kyllä, joo.

Alma: No jos palataan vielä sitten tähän, koska kuulosti siltä, että lapsettomat ovat he, jotka sitten joutuvat maksamaan koko sitä tulostaan sen kokonaisen veron.

Raine: Niin se on se normaali vero.

Alma: Niin. Ne normaalit ihmiset, jotka ei hanki lapsia [naurahtaa]. Ei vaan. Suomessakin yksinelävien ja lapsettomien ihmisten määrä kasvaa ja silloin tosiaan herää se kysymys siitä, että millaisia tulonsiirtoja meillä on lapsettomien ja toisaalta lapsiperheiden välillä. Ja tästäpä tulee vain mieleen, että pitäisikö esimerkiksi lapsettomien vaikka maksaa vähän enemmän eläkemaksuja, koska he eivät ole kontribuoineet tähän eläkejärjestelmään jälkikasvulla. Ja toisaalta lapsettomat tosiaan voi paremmin säästää omaa eläkettä varten, kun ne rahat ei mene niihin muksuihin. Että miltäs tällaiset ideat kuulostaa, Heikki?

Heikki: No jollain tavalla, mun täytyy sanoa, että se tuntuu jollain tämmöisellä tyylitasolla melko vastenmieliseltä ajatukselta, että ihmisten lisääntymistarkoitus on tuottaa eläkejärjestelmän maksajia ja siksi heitä tulee siitä palkita. Ei ole hirveän puoleensavetävä ajatus, sanotaanko näin. Mutta mitä tulee yleisesti tuohon, niin varmasti on niin, että mä olen kovasti, kun ekonomisti olen, niin uskon taloudellisiin kannustimiin. Että jos me todella rajut taloudelliset kannustimet laitetaan lasten saamiselle, niin sitten me saadaan lisää lapsia. Mutta nyt mun mielestäni herää kysymys, että onko se nyt ollenkaan sellainen asia, mihin julkisia varoja kannattaa runsaasti käyttää. Että siihen, että saataisiin syntyvyyttä pikkuisen ylös, niin tavallaan rohmuttaisiin kaikki yksineläjien rahat ja siirrettäisiin ne meille Antti Rinteen synnytystalkoisiin osallistuneille. Että mun mielestä tavallaan, että siinä on kysymys siitä, että onko ne saavutettavat syntyvyyden lisäykset, niin kustannustehokkaita verrattuna sitten siihen, että mitä tämä järjestelmä maksaisi. Itse veikkaan, että ei ole. Ja uskon, että tämä maahanmuutto on se keino, millä eläkejärjestelmään saadaan maksajia, kunhan me vaan markkinoidaan se vähän paremmin kuin se, että tervetuloa tänne maksamaan meidän eläkejärjestelmä.

Alma: [pieni naurahdus] Mitä, eikö se muka ole motivaatio kenelle tahansa muuttaa Suomeen?

Heikki: [naurahtaa] Kyllä, juuri. Ja sen takiahan me kaikki itsekin täällä...

Alma: Täällä asumme.

Heikki: ...täällä pitkää päivää raadetaan, että saadaan työeläkejärjestelmä maksettua.

Alma: Juuri näin. Tämänkään keskustelun aikana ei ole yhtään alkanut kiinnostaa muuttaa esimerkiksi Ranskaan, ei laisinkaan. Siis perinteinen eläketurva ihmisillehän on toisaalta ollut just ne lapset. Että on tehty paljon skidejä ja odotettu, että ne sitten pitää meistä huolta. Ja sitten erilaiset eläketurvajärjestelmät tietyllä tapaa poistaa tämän tarpeen. Ja sitten hieman paradoksaalisesti siitä sitten seuraa se, että se syntyvyys laskee, mikä taas sitten uhkaa heikentää sitä eläketurvajärjestelmää. No onko tämä syntyvyyden laskun syy Euroopassa oikeasti siinä, että meillä on toimivat eläkejärjestelmät?

Niko: No se on kyllä aika vahvasti tieteellisesti osoitettu, että kun eläkejärjestelmä luodaan, se kattaa väestön, ja tavallaan sitten väestölle tulee varma vanhuuden turva, niin se samalla laskee erästä motiivia hommata jälkikasvua, joka on se, että joku pitää susta huolta, kun sä olet vanha. Ja mä itse todistin, mä olin Gabonissa kehittämässä eläkkeitä, Gabon on tämmöinen pieni ranskankielinen maa Afrikassa. Ja siellä tosiaan sitten sanoi, että ei ole eläkkeitä, mutta mulla on lapsia. Sitten, jos tekee vielä yhden, niin sitten on vielä vähän varmempi, että joku niistä pitää huolta. Että se vaikutus on aika suuri, kun ei ole mitään eläkejärjestelmää, niin tälle syntyvyydelle. Että se tietenkin on vaikuttanut aikoinaan varmasti, ja siitä on tutkimuksia myös Euroopassa, että se on aikoinaan, kun Saksassa tuli eläkejärjestelmä 1880-luvulla, niin se laski syntyvyyttä. Mutta se käänteinen, että sitten eläkkeitä heikennettäisiin, että se nostaisi syntyvyyttä, niin sitä mä epäilen hyvin vahvasti. Koska on tietenkin muitakin vaihtoehtoja. Mutta siis se historiallinen tausta on kyllä, että eläkejärjestelmällä on tämä vaikutus.

Heikki: Nyt tätäkin voidaan liioitella, että jos me ajatellaan sitä demografista murrosta, minkä teollisuusyhteiskunnan synty on tuottanut, niin kyllä se alkoi huomattavasti aikaisemmin kuin meillä oli kattavia eläkejärjestelmiä. Ja jos me katsotaan maailmanlaajuisesti myös sitä demografista muutosta, niin kyllä se on edeltänyt eläkejärjestelmän syntyä eikä päinvastoin. Epäilemättä sillä joku vaikutus voi olla. Mutta kyllä mä itse näen, että se syntyvyyden väheneminen, niin on osa tällaista kehitysprosessia, jossa sitten, jonka yksi osa on tämä eläkejärjestelmä. Mutta mikä nyt aiheuttaa mitäkin ja näin, niin on vähän epäselvää. Mutta jos miettii vaikka keskiluokkaisen suomalaisen päätöstä, että hankkiiko se kolmannen lapsen tai toisen lapsen, niin on erittäin vaikea nähdä, että eläkejärjestelmään liittyvä pohdinta olisi siinä kovin merkittävässä asemassa.

Niko: Joo, siis ehdottomasti en sano, että se on, sen tosiaan ehkä ymmärtää, jos ei ole mitään eläkejärjestelmää, että sen tosiaan näkee, että kuinka se. Mutta tosiaan varmasti se enemmän vaikutti se, että yhteisöt hajosivat ja ihmiset muuttivat kaupunkeihin, joissa asuttiin paljon pienemmissä yksiköissä ja isovanhemmat oli etäällä. Ja sitten oli todella, lapsista tuli aika kalliita, vaivalloisia, vaikeita hoitaa siinä mielessä, että ei ollut samanlaista yhteisöllisyyttä. Että se on ihan totta, että ei tämä nyt ollut mikään, että tämä selittää. Mutta se on yksi, mikä siellä selittää siellä taustalla.

Heikki: Lapsetko vaivalloisia ja kalliita [Alma naurahtaa], ei sehän on, vanhemmuushan on jatkuvaa riemua vuodesta toiseen ja päivästä toiseen.

Niko: Joo, siis tavallaan myös taloustieteilijänä, jos laskee kustannus-hyötyanalyysejä.

Heikki: Kyllä, näin se on, totta kai.

Niko: Siis tämä ei ollut mikään.

Heikki: Mä tajuan tietenkin, totta kai näin. Mutta just mietiskelin tässä näin omaa vanhemmuuttani ja mitä se on opettanut. Vanhemmuuden pääasiallinen opetushan on se, että on paljon huonompi ihminen kuin alun perin luuli [Alma naurahtaa]. Ja se paljastuu siinä vuosien varrella.

Niko: Joo. Jos mä palaan vielä ihan tähän alkuperäiseen kysymykseen, tosiaan tämä korkeampi maksu. Mulla ei ole enää tyylitajua, kun mä olen 10 vuotta eläkkeiden parissa [naurahduksia]. Mutta mullekin tässä ajatuksessa ehkä häiritsee se, että jos me halutaan, että vanhemmuus on hyvä asia, me halutaan mahdollistaa ihmisille vanhemmuus, ja jotkut ei pysty saamaan lapsia vaikka sen takia, että ei löydä puolisoa tai ei tulot riitä, niin mä en ymmärrä, että miten tämä korkeampi maksu yhtään tätä tilannetta auttaisi.

Alma: Itsehän täytyy sitten vielä tähän väliin tällaisena toistaiseksi lapsettomana koiraäitinä huomauttaa, että mielestäni elämäni Helsingissä on juuri nyt jo aivan liian kallista, että mitkään ylimääräiset tulonsiirrot minulta lapsiperheille, niin tuntuisivat ehkä jo sitten jonkinlaiselta oikeusmurhalta.

Heikki: Kyllä. Ja siis esimerkiksi asuntopolitiikka on yksi asia, millä, jos halutaan saada taloudellisia kannustimia, niin rakentamalla niin paljon asuntoja, että ihmisillä esimerkiksi on varaa perheasuntoihin, niin se voisi jo. Se on nimittäin erittäin merkittävä kustannus tietenkin lapsen hankinnassa. Että minkä Hitas-torpparina voin tässä todistaa.

Alma: [naurahtaa] Hei kiitokset Leena puhelusta, se kirvoitti täällä paljon keskustelua. Me ymmärretään tämä sun huoli ja murhe, mutta ajatteleppa, siis asiathan voisi olla myös paljon huonommin. Sillain vaikka Italian malliin, että Vilho-Veijari vieläkin vaan asuisi sun nurkissa eikä suostuisi lähtemään. Nyt sä saat ihan rauhassa tehdä mitä sä haluat, esimerkiksi soitella radioon keskellä yötä.

[svengaavaa musiikkia, puhelimen pirinää]

Naisääni kuiskaa: Eläkekomitea. Pysy vielä hetki hereillä.

[svengaavaa musiikkia, vaimenee taustalle]

Alma: Otetaas sitten vielä tämän yön viimeinen puhelu. Se on Eläkekomitea täällä, kukas siellä?

[musiikki vaimenee]

Ritva: No Ritva tässä hei. Juu tuota, mä menin nuorena rikkaisiin naimisiin ja mies toi sitten leivän pöytään. Minä hoidin lapset, tein ruuat, siivosin kodin, tein muutenkin kaikki ne, mitä ne on ne (-) [epäselvää]. Sitten, kun päästiin eläkkeelle, niin erottiin. Niin nyt se mun ex-mies sitten saa tosi isoa eläkettä ja mä saan vaan almuja. Vaikka perheessä meillä oli työnjako. Mä kuulin, että Saksassa mä olisin saanut myös osani sen toisen puoliskon eläkkeistä, niin miksei meillä?

Alma: Kiitos soitosta, Ritva. Se on kuulkaa riskipeliä kotiäidiksi jääminen Suomessa. Ritvan esimerkki selventää hienosti sitä, että meillä täällä Pohjoismaissa tämä perheen käsite on aika erilainen kuin monessa muussa maassa. Ja esimerkiksi Saksassa ja Japanissa perhettä ajatellaan yksikkönä ja näissä maissa puolisoiden eläkekertymät ovat ikään kuin avioliiton yhteistä omaisuutta. Ja siellä jos siis menee lusikat jakoon, niin myös nämä eläkeoikeudet tasataan puoliksi. Ja tällainen taho kuin Mercer, joka siis vertailee eri eläkejärjestelmiä, on jo useaan otteeseen huomauttanut Suomelle, että meilläkin pitäisi siirtyä vastaavaan käytäntöön. Ja se olisi oikeastaan varmaan aika merkittäväkin asia, koska Suomessa neljä kymmenestä avioliitosta päättyy eroon. Niin Niko, miksi me ei olla taivuttu Mercerin tahtoon?

Niko: Hyvä kysymys. Mutta tosiaan Saksassa vielä 70-luvulla naimisissa olevan naisen piti pyytää mieheltään lupa, että sai mennä palkkatöihin. Ja tavallaan siellä on hyvin vahva se yhden elättäjän malli. Ja tämmöisessä yhteiskunnassa varmasti ihan ymmärrettävää, että halutaan turvata myös sen, joka on siellä kotona tosiaan ollut, että sitten kun tulee avioero, niin omaisuus jaetaan tasan. Ja siihen kuuluu myös eläkkeet. Ja tämä on semmoinen, mikä varmasti luo turvaa sitten sille, joka on jäänyt kotiin. Mutta ehkä tosiaan meillä Pohjoismaissa on vähän enemmän semmoinen individualistisempi lähestymistapa näihin, että eläke on tosiaan sulle henkilökohtaisesti karttunutta. Ja esimerkiksi se verotus ei mene niin kuin Ranskassa, vaan se tosiaan menee sillä yksilötasolla. Että tässä on vähän erilainen kulttuuri taustalla. Ja miksi Mercer on suosittanut, mä luulen, että Mercer, koska tavallaan tämähän lisää vapautta, valinnanvapautta, jos olisi tämmöinen mahdollisuus. Ja se tietenkin on lähtökohtaisesti hyvä asia. Mutta Mercer on ennen kaikkea kiinnostunut lisäeläkkeistä, jotka on yleensä rahastoituja eläkkeitä, että ne ei sinänsä aina ihan sovi tämmöiseen niin sanotusti jakojärjestelmänä toimivaan eläkkeeseen.

Alma: No mitäs Raine ja Heikki, mitä mieltä te olette tästä, että pitäisikö eläkeoikeuksien olla perheen yhteistä omaisuutta myös Suomessa?

Heikki: Niin no tuskin. Mä yritän olla tässä varovainen, enkä rupea nyt vaatimaan eläkevallankumousta. Mutta mun mielestä tässä on aivan ilmeinen yhteiskunnallinen ongelma. Ja tiedän sen, on tuttavapiirissä ihmisiä, joille on käynyt juuri näin. Ja kun työeläkejärjestelmä niin mielellään aina puhuu, että nämä on omaisuutta, tämä eläkekertymä, ja siihen ei voi sen takia puuttua. Niin onhan se tietysti varsin yllättävää sitten, että kun sitä avioliiton tai osituksen piirissä olevaa omaisuutta tarkastellaan, niin sitten tämä omaisuuserä jollain tavalla jää sen ulkopuolelle. Tietysti pääasiallinen mun toive on se, että meillä tulevaisuudessa tämä lasten hoivavastuu jakaantuu yleensä sen verran tasaisemmin, että tämän ongelman akuuttius vähenee. Mielelläni kuulisin keskusteluja siitä, että millaisia ratkaisuja tähän asiaan on muitakin kuin se, että odotamme tasa-arvon viimein saapuvan.

Raine: Tämä on kyllä niin vaikea kysymys. Koska mä katselin tuossa justiin ihan noita työllisyysasteita eri maissa. Ja kun Saksa on, erityisesti Länsi-Saksa käsittääkseni on tämmöisen kotiäitikulttuurin, aika vähän aikaa sitten oli tällainen hyvin vahva, vieläkin näkyvä kulttuuri. Mutta nämä työllisyysasteet ei ole merkittävistä erilaisia. Ei Ranskassa, no Espanjassa on vähän alempi naisten työllisyysaste. Mutta että ne on ihan siinä 10 prosenttiyksikön sisällä. Että vähitellen Euroopan maat, EU-maat alkaa lähestymään toisiaan. Ja silloin se idea siitä, että joku jää kotiäidiksi, niin se on hirveän vaikea kysymys. Koska joku päättää jo alun perin, että hän jää kotiäidiksi, mutta toisella saattaa olla tilanne, mulla on yksi tuttu, joka kertoi, että hän on ollut diplomaattina ja ollut yritysten palveluksessa, ja tämä hänen vaimonsa on sitten seurannut perässä. Ja hänellä ei ollut semmoista koulutusta, että saisi mitään fiksua aina kolmen, neljän vuoden pätkää tuolla ulkomailla. Niin sitten, kun ne tulee takaisin, niin on kyllä tosi pieni eläkekertymä. Ja tällä miehellä on suurempi. Että eihän se reilua ole.

Heikki: Niin siis kotiäitiongelmahan on, ei, sekin on olemassa, mutta se ei ole se pääongelma. Vaan siis meillähän on vahva evidenssi tästä, empiirinen näyttö tästä lapsisakosta, että tulokehitys lähtee erkaantumaan toisistaan silloin, kun ensimmäinen lapsi syntyy. Ja se erkaantuu pysyvästi. Eli työllisyysasteita vertailemalla, niin ei pääse käsiksi tähän ongelmaan täysin. Koska se ongelma on se, että tämä hoivavastuun pysyvä epätasainen jakautuminen perheitten sisällä tarkoittaa, että naisten, niidenkin, jotka käy työssä, niin heidän ansiotasonsa jää pysyvästi jälkeen miehistä. Ja syy on se, että perheen sisällä se hoivavastuu kohdistuu heille. Mun on vaikea nähdä, että tämä selittyisi semmoisella, että naiset ja miehet vaan halua eri asioita. Että kyllä siinä on joku syvempi sellainen kulttuurinen syy. Ja me ei voida täysin, vaikka itse olenkin liberaali henkilö, ei voida täysin vetäytyä siihen näkyyn, että tässä on vaan, perheet tekee perheen sisäisiä päätöksiä.

Raine: Nyt kysyisin sen, että kun tässä panelisteina on varsinainen all male panel, niin mä huomasin itsekin, että pystynkö mä oikeasti edes entisen ex-toimittajan superegolla, missä yleensä löytyi vastaus mihin tahansa [pieniä naurahduksia], niin oikeasti ajattelemaan sitä, että mitä suomalaiset naiset noin keskimäärin ajattelee siitä, että mihin heidän pitää äitinä, varsinkin ainakin ekan lapsen kanssa, että mitä paineita heille yhteiskunnasta tai heidän sosiaalisesta viiteryhmästä oikeasti tulee. Että onko Suomi sitten tämmöinen kotiäitikulttuurin ikään kuin hieman ehkä vaivihkaa kyllästämä. Koska se just, tämä tilanne, että toinen puolisoista saa tosi hyvän työn ja sillä on tosi kovat tulot, ja sitten sanotaan, että se on vaikka se nainen, se äiti, jolla on vähän pienemmät tulot, että kumpi jää nyt kotiin. Mutta se kysymys onkin, että pitääkö jäädä kotiin. Ja tämä on se oikeastaan se, nyt vielä tämä ranskalainen näkökulma tähän, että tämä on kulttuurisidonnaista, ja tästä ehkä pitäisi pystyä puhumaan enemmän. Tiedän, että puhutaan lasten kehityksestä ja muuta ja näin poispäin. Mutta ei ne ranskalaisetkaan ihan hirveän sekaisin ole, vaikka ne on totta kai barrikadeilla joskus. Mutta se tuskin johtuu siitä, että ne ollut pari kuukautta vähemmän äitin tai isin kainalossa. [naurahtaa]

Heikki: Toki tässä on, tämä meidän tosiaan mieskerho nyt tässä luotaa tätä tasa-arvo-ongelmaa [naurahduksia]. Mutta...

Alma: Kerrankin tekin pääsette ääneen.

Raine: Ääneen, joo. [naurahtaa]

Heikki: Mutta se, että pitääkö jäädä kotiin. Se on vaan tosiasia, että jos lapsi on kipeänä tai lapsella on harrastukset tai lapsella on muita tarpeita, niin se on vaan niin, että joku ei voi olla iltayhdeksään asti duunissa, vaan jonkun täytyy mennä sinne kotiin. Lapsenhankinta tarkoittaa, että jonkun täytyy olla aikaisin kotona. Jonkun täytyy olla kotona silloin, kun se lapsi on kipeänä. Ja meidän yhteiskunnassa ainakin tilastotietojen mukaan, niin aika usein se on sitten se, edelleen se nainen, joka siinä sitten joustaa.

Raine: Itse haluaisin puistotädit takaisin kunniaan. Ja tämä oli ihan vakavasti sanottu. Että tämmöinen kylä kasvattaa -idea, niin olisi tosi hieno, jos se vahvistuisi.

Heikki: Kyllä, juuri niin. Munkkiniemeen ja Kulosaaren puistoihin puistotätejä. Ja se on erittäin hyvä sosiaalipoliittinen panostus. [naurahduksia]

[svengaavaa musiikkia alkaa soimaan taustalla]

Alma: Kiitos tästä erittäin feministisestä keskustelusta. Ja kiitos puhelusta Ritva. Mä toivon, että seuraavassa elämässä sä päädyt yksiin jonkun saksalaisen kanssa. Kiitos, kun kuuntelit Eläkekomitean. Kiitos kaikille komitealaisille. Eli kiitos Heikki Pursiainen...

Heikki: Oli kivaa.

Alma: ...kiitos Niko Väänänen...

Niko: Kiitos.

Alma: ...ja kiitos Raine Tiessalo.

Raine: Kiitos paljon.

Alma: Lisää tiukkaa eläkeasiaa löydät muista Eläkekomitea-podcastin jaksoista sekä tietysti osoitteesta etk.fi. Minun nimeni on Alma Onali. Hyviä öitä, eläkemaksuja kerryttäviä töitä.

[svengaavaa musiikkia]

Naisääni kuiskaa: No eläkkeellä on sitten aikaa nukkua]

[naurua, musiikki vaimenee]